ഡിസംബര് വരെ മോറട്ടോറിയം അനുവദിക്കണം: മുഖ്യമന്ത്രി തിരുവനന്തപുരം: കൊവിഡ് രൂക്ഷമായത് കണക്കിലെടുത്ത് സംസ്ഥാനത്തെ സ്ഥാപനങ്ങള്ക്കും വ്യക്തികള്ക്കും ഉപാധികളില്ലാതെ ഡിസംബര് 31 വരെ പലിശയും പിഴപ്പലിശയും ഇളവ് ചെയ്ത് മൊറട്ടോറിയം പ്രഖ്യാപിക്കാന് കേന്ദ്ര ധനമന്ത്രിയോട് ആവശ്യപ്പെട്ടെന്ന് മുഖ്യമന്ത്രി പിണറായി വിജയന് അറിയിച്ചു. ഇക്കാര്യം റിസര്വ് ബാങ്കിന്റെ ശ്രദ്ധയില് പെടുത്തണമെന്ന് സംസ്ഥാനതല ബാങ്കേഴ്സ് സമിതി യോഗത്തില് അദ്ദേഹം നിര്ദ്ദേശിച്ചു. സര്ഫാസി നിയമപ്രകാരം ജപ്ത നേരിടുന്നവര്ക്ക് കിടപ്പാടം നഷ്ടപ്പെടാതിരിക്കാന് ബാങ്കുകള് ശ്രദ്ധിക്കണമെന്നും കൊവിഡ് സൃഷ്ടിക്കുന്ന സാമ്ബത്തിക പ്രതിസന്ധി നേരിടാന് ബാങ്കുകള് സഹകരിക്കണമെന്നും അദ്ദേഹം ആവശ്യപ്പെട്ടു. ആത്മനിര്ഭര് പാക്കേജില് കേന്ദ്രം പ്രഖ്യാപിച്ച എമര്ജന്സി ക്രെഡിറ്റ് ലൈന് ഗാരന്റി സ്കീമിന്റെ വകയിരുത്തല് 4.5 ലക്ഷം കോടിയായി ഉയര്ത്തിയതിന്റെ പ്രയോജനം വ്യാപാരികള്ക്ക് ലഭ്യമാക്കണം. പി.എം. കിസാന് പരിപാടിയില് കേരളത്തിലെ 37 ലക്ഷം കര്ഷകരുണ്ട്. എല്ലാ കര്ഷകര്ക്കും ക്ഷീര കര്ഷകര്ക്കും മത്സ്യത്തൊഴിലാളികള്ക്കും ഈ പദ്ധതികള് ഉറപ്പാക്കണം. ഭൂമി പാട്ടത്തിന് കൃഷി ചെയ്യുന്നവര്ക്കും കാര്ഷിക വായ്പ അനുവദിക്കണം. വിളവെടുപ്പിനുശേഷമുള്ള അടിസ്ഥാന സൗകര്യങ്ങള് ഒരുക്കാന് ബാങ്കുകള് സഹായിക്കണം. സര്ക്കാരിന്റെ 100 ദിന പരിപാടിയില് രൂപീകരിക്കുന്ന കാര്ഷിക ഉല്പ്പാദന സംഘടനകള്ക്കും ഉദാരമായ സഹായം നല്കണം. കുടുംബശ്രീ മുഖേന പലിശ സര്ക്കാര് നല്കുന്ന വായ്പകളോട് ബാങ്കുകള് അനുകൂല സമീപനം സ്വീകരിക്കണമെന്നും മുഖ്യമന്ത്രി പറഞ്ഞു.. ധനമന്ത്രി കെ. എന്. ബാലഗോപാല്, ചീഫ് സെക്രട്ടറി ഡോ. വി.പി ജോയി, ധനവകുപ്പ് അഡീഷണല് ചീഫ് സെക്രട്ടറി ആര്.കെ. സിംഗ്,എന്നിവരും പങ്കെടുത്തു.